b'\n_START_ARTICLE_\nKlju\xc4\x8dnik\n_START_PARAGRAPH_\nKlj\xc3\xba\xc4\x8dnik, hashtag ali h\xc3\xaa\xc5\xa1teg pomeni oznako lojtra [#] skupaj z vsaj eno klju\xc4\x8dno besedo takoj za njo, ki na dru\xc5\xbebenih omre\xc5\xbejih slu\xc5\xbei zlasti za ozna\xc4\x8devanje, razvr\xc5\xa1\xc4\x8danje vsebin po temi. Izraz se pojavlja na Twitterju \xc5\xbee od leta 2007, vendar se je njegova uporaba raz\xc5\xa1irila leta 2009, ko jo je Twitter uvedel nasplo\xc5\xa1no za ozna\xc4\x8devanje svojih popularnih in udarnih vsebin, kmalu pa so t\xc3\xa1ko ozna\xc4\x8devanje prevzeli tudi uporabniki. Danes je uporaba teh oznak za vsebino objav doma na ve\xc4\x8dini dru\xc5\xbebenih omre\xc5\xbeij, poznajo jih npr. Google Plus, Instagram, Facebook, Pinterest, Tumblr ipd.\n_START_SECTION_\nIzraz\n_START_PARAGRAPH_\nIzraz se je na Twitterju pojavil leta 2007 in se je s\xc4\x8dasoma vse ve\xc4\x8d uporabljal. Zveza American Dialect (ADS), ki se ukvarja s preu\xc4\x8devanjem angle\xc5\xa1kega jezika ter ostalih jezikov in nare\xc4\x8dij, je hashtag razglasila za besedo leta 2012. Zaradi raz\xc5\xa1irjenosti so izraz junija 2014 jezikoslovci uvrstili tudi v angle\xc5\xa1ki slovar Oxford English Dictionary. Hastag ozna\xc4\x8duje znak # (angl. hash, lojtra) in klju\xc4\x8dno besedo za njim (angl. tag, oznaka), vendar se v kontekstu takega ozna\xc4\x8devanja vsebin uporablja tudi kot sopomenka samo za znak #._NEWLINE_Poskusov poslovenjenja je bilo veliko, vklju\xc4\x8dno z izrazi klju\xc4\x8dnik, metaoznaka #, he\xc5\xa1teg, he\xc5\xa1tag, lojtra, oznaka, tematska oznaka, ozna\xc4\x8devalec, zna\xc4\x8dka, klju\xc4\x8dna beseda, zbiraj, povezovalnica, sledilnica, povezava na tviterju, iskalnica, lojtri\xc5\xa1\xc4\x8de. In\xc5\xa1titut za slovenski jezik Frana Ramov\xc5\xa1a je v 5. posodobitev Sprotnega slovarja slovenskega jezika zaradi uveljavljanja vklju\xc4\x8dil izraz klju\xc4\x8dnik._NEWLINE_Svoje izraze za hashtag imajo poleg sloven\xc5\xa1\xc4\x8dine tudi nekateri drugi jeziki, na primer norve\xc5\xa1\xc4\x8dina (emneknagg), fin\xc5\xa1\xc4\x8dina (aihetunniste), \xc5\xa1pan\xc5\xa1\xc4\x8dina (etiqueta) in drugi.'